अपनी ही नाकामियों के उत्सव में उत्साह के साथ तालियां बजाते लोग
Elections and Social Media; Whatsapp Forward Messages Reality   यह स्वच्छ लोकतंत्र के लिए एक तरह का दुर्भाग्य ही है कि अब चुनाव असल मुद्दों, मसलों पर नहीं लड़े जाते। केवल राजनीतिक पार्टियों का इसमें क़सूर नहीं है। दरअसल अब वोटर भी असल मुद्दों से दूर जाते जा रहे हैं। सोश्यल मीडिया के जमाने
यह स्वच्छ लोकतंत्र के लिए एक तरह का दुर्भाग्य ही है कि अब चुनाव असल मुद्दों, मसलों पर नहीं लड़े जाते। केवल राजनीतिक पार्टियों का इसमें क़सूर नहीं है। दरअसल अब वोटर भी असल मुद्दों से दूर जाते जा रहे हैं। सोश्यल मीडिया के जमाने में अब वॉट्सएप ही हमारी रामायण और महाभारत है। वॉट्सएप पुराण पर जो कुछ आता है, वही अब हम वोटरों के लिए सत्य है बाक़ी सब कुछ झूठ।
बहुत हद तक कर्नाटक चुनाव ने यह बताया कि असल मुद्दे अभी जीवित हैं, लेकिन हिंदी भाषी राज्यों को अभी तक यह बात समझ में नहीं आई। वे अब भी चुनावी हवा के साथ ही बहते हैं। उन्हें चुनाव में कोई असल मुद्दा नहीं चाहिए, बल्कि भावनात्मक या धार्मिक विवादों में बहना उन्हें अच्छा लगता है।
यही वजह है कि भाजपा ने पिछले दिनों ठान लिया है कि मध्यप्रदेश, ख़ासकर, राजस्थान में वह सोश्यल मीडिया में पॉपुलर कुछ स्टार्स को अपनी तरफ़ झुकाएगी और उनके ज़रिए अपना प्रचार करेगी। प्रचार के नाम पर भी आजकल और कुछ नहीं होता बल्कि दूसरी पार्टी की निंदा, आलोचना को ही अपना प्रचार समझा जाता है।
भाजपा ने भी यह लगभग तय कर लिया है कि सोशल मीडिया के इन उस्तादों के ज़रिए वह लोगों को बताएगी कि कांग्रेस ने इमरजेंसी के दौरान लोगों पर कैसे-कैसे अत्याचार किए थे। इमरजेंसी को आज लगभग पचास साल बीत चुके हैं लेकिन अपनी नीतियों और जन कल्याणकारी योजनाओं के अभाव में राजनीतिक पार्टियाँ आजकल दूसरों की कमियाँ गिनाती फिरती हैं। भाजपा भी यही कर रही है और दूसरी पार्टियाँ भी।
वास्तविकता यह है कि राजनीतिक पार्टियों को ऐसा करने पर हम आम लोगों ने ही मजबूर किया है। हम चाहते ही नहीं कि कोई मुद्दों पर चुनाव लड़े। दरअसल, असल मुद्दों पर बात करना अब हमें बोरियत भरा भाषण लगता है। उन पर विचार करने का अब हमारे पास वक्त नहीं रहा। हम अपने खोखले विचारों के दबाव में अपनी पूरी दिनचर्या को ही फीकी, नक़ली और दिखावटी बना चुके हैं।
असल या वास्तविकता की हमें अब पहचान ही नहीं रही। क्योंकि असल की बात करते ही हमारा नकलीपन भी बुरी तरह उजागर होने का डर लगा रहता है। राजनीतिक पार्टियाँ तो बाक़ायदा सर्वे करती हैं और वे उन्हीं मुद्दों पर चुनाव लड़ती हैं जो हम चाहते हैं। कुल मिलाकर हमारी चाहत ही नक़ली हो चुकी है। हल्की हो चुकी है।
राजनीतिक पार्टियाँ दरअसल चाहती भी यही हैं। उनका एक ही मंत्र है असल मुद्दों से लोगों को भटकाना। … और वे अपने इस उद्देश्य में पूरी तरह कामयाब हो गई हैं। उनकी इस कामयाबी में हमारी नाकामी छुपी है। सही मायने में हर चुनाव में राजनीतिक पार्टियाँ हम आम लोगों की नाकामी का उत्सव मनाती हैं और अफ़सोस इस बात का है कि अपनी ही नाकामी के उत्सव में हम बड़े उत्साह से तालियाँ बजाते रहते हैं।